钦定古今图书集成/明伦汇编/皇极典/第260卷 > 乞分别邪正札子 前人
## 钦定古今图书集成/明伦汇编/皇极典/第260卷 > 乞分别邪正札子 前人

“臣窃观元祐以来，朝廷改更弊事，屏逐群枉，上有忠
厚之政，下无聚敛之怨，天下虽未大治，而经今五年，
中外帖然，莫以为非者。惟奸邪失职，居外日夜，窥伺
便利，规求复进，不免百端游说，动摇贵近，臣愚窃深
忧之。若陛下不察其实，大臣惑其邪说，遂使忠邪杂
进于朝，以示广大无所不容之意，而冰炭同处，必致”
交争。薰莸共器，久当遗臭。朝廷之患，自此始矣。昔圣
人作《易》，内阳外阴，内君子，外小人，则谓之《泰》；内阴外
阳，内小人，外君子，则谓之《否》。盖小人不可使在朝廷，
自古而然矣。但当置之于外，每加安存，使无失其所，
不至愤恨无聊，谋害君子，则《泰》卦之本意也。昔东晋
桓温之乱，诸桓亲党，布满中外。及温死，谢安代之，为
政以三桓分莅三州，彼此无怨，江左遂安。故《晋史》称
安有“经远无竞”之美。然臣窃谓谢安之于桓氏，亦用
之于外而已，未尝引之于内，与之共政也。向使安引
桓氏而寘诸朝，人怀异心，各欲自行其志，则谢安将
不能保其身，而况安朝廷乎！顷者一二大臣，专务含
养小人，为自便之计，既小人内有所主，故蔡确、邢恕
之流，敢出妄言，以欺愚惑众。及确、恕被罪，有司惩前
之失，凡在外臣僚，例蒙摧沮。卢秉、何正臣皆身为待
制，而明堂荐子，止得选人；蒲宗孟、曾布所犯，明有典
法，而降官褫职，唯恐不甚明立痕迹，以示异同，为朝
廷敛怨。此二者皆过矣。故臣以为“小人虽决不可任
以腹心。至于牧守四方，奔走庶事，各随所长，无所偏
废，宠禄恩赐，常使彼此如一，无迹可指，此朝廷之至
计也。近者朝廷用邓温伯为翰林承旨，而台谏杂然进言，指为邪党，以谓小人必由此汇进。”臣尝论温伯
之为人，粗有文艺，无他大恶，但性本柔弱，委曲从人。
方王珪、蔡确用事，则颐指如意。及司马光、吕公著当
国，亦脂韦其间。若以其左右附丽，无所捐益，遇流便
转，缓急不可保，诚信不为过也。若谓其怀挟奸诈，能
首为乱阶，则甚矣。盖台谏之言温伯则过，至为朝廷
远虑，则未为过也。故臣愿陛下谨守元祐之初政，久
而弥坚；慎用左右之近臣，无杂邪正。至于在外臣子，
以恩意待之，使嫌隙无自而生，爱戴以忘其死，则垂
拱无为，安意为善，愈久而愈无患矣。臣不胜区区，博
采公议而效之左右。伏乞宣谕大臣，共敦斯义，勿谓
“不预改更之政，辄怀异同之心，如此而后朝廷安矣。”